Kommunestyre- og fylkestingsvalget 2011 i Møre og Romsdal

**[[Kommunestyre- og fylkestingsvalget 2011]]** blei avholdt 12. september 2011. Denne delartikkelen omhandler valgresultatet for Møre og Romsdal og kommunene i dette fylket.

## Stemmetall

**Partiforkortelser:** A = Arbeiderpartiet; SV = Sosialistisk Venstreparti; R = Rødt; Sp = Senterpartiet; KrF = Kristelig Folkeparti; V = Venstre; H = Høyre; Frp = Fremskrittspartiet; Dem = Demokratene i Norge; MdG = Miljøpartiet De Grønne; KSP = Kristent Samlingsparti; Kyst = Kystpartiet; PP = Pensjonistpartiet; NKP = Norges Kommunistiske Parti

**Lokale lister:** Ålesund = Tverrpolitisk liste; Sande = Tverrpolitisk liste for Kvamsøy, Sandsøy og Voksa; Herøy = Folkelista/ Senterpartiet; Hareid = Folkelista for Hareid kommune; Volda = Ferjelista; Ørskog = KrF/V; Norddal (1) = Norddalslista; Norddal (2) = Tverrpolitisk liste for Norddal; Sula = Sulalista; Haram = Uavhengig liste; Nesset = Innbyggerlista; Aukra = Aukralista; Halsa = Tverrpolitisk bygdeliste

### Prosentvis

## Kommunevise kommentarer

Fargekoder for partia: 

#### Aukra

I Aukra var det lister for A, SV, Sp, KrF, V, H og Frp, pluss den nyetablerte tverrpolitiske Aukralista. Sistnevnte fikk 13,6 prosent av stemmene og blei kommunens nest største. Arbeiderpartiet gikk fram 12,2 prosentpoeng til 36,8. Størst tilbakegang hadde Kristelig Folkeparti (ned 8,0 til 12,2) og Fremskrittspartiet (ned 7,8 til 9,1). Valgdeltakelsen var 66,0 prosent.

Bernhard Riksfjord (A) blei valgt til ordfører med Helge Kjøll jr. (KrF) som vara. Begge valga var enstemmige.

#### Aure

I Aure stilte A, Sp, KrF, V, H og Frp til valg. Senterpartiet er størst med 28,3 prosent (opp 0,5), fulgt av Arbeiderpartiet med 26,4 (opp 5,9). Størst tilbakegang hadde Fremskrittspartiet, ned 3,0 prosentpoeng til 5,3. SV, som i 2007 fikk 3,6 prosent og ett mandat, stilte ikke denne gangen. Valgdeltakelsen var 62,8 prosent. Antall representanter i kommunestyret blei redusert fra 23 til 21.

Senterpartiet og Arbeiderpartiet gikk sammen om de øverste verva i kommunen. Ingunn Oldervik Golmen (Sp) blei ordfører og Bjørn Oldervik (A) varaordfører.

#### Averøy

Averøy hadde lister fra de sju partia på Stortinget: A, SV, Sp, KrF, V, H og Frp. Av disse gikk Arbeiderpartiet mest fram, med 6,9 prosentpoeng til 31,5 prosent. Høyre økte med 6,1 til 13,3, mens Venstre gikk ned 11,8 poeng til 13,8. Valgdeltakelsen var 63,9 prosent.

Et samarbeid mellom Sp, KrF, V, H og Frp gav Senterpartiets Ann Kristin Sørvik ordførerkjedet. Varaordfører blei Jan Steinar Engeli Johansen fra Fremskrittspartiet.

#### Eide

Valgmulighetene i Eide var A, SV, Sp, KrF, V, H og Frp. Arbeiderpartiet gikk fram 3,0 prosentpoeng til 32,4 og passerte Høyres 31,7 prosent (fram 0,3). Ellers var det bare små forskyvninger. Valgdeltakelsen var 66,2 prosent.

Høyres Ove Silseth blei valgt til ordfører med Thor Dyrhaug (V) som vara. De hadde også støtte fra Fremskrittspartiet.

#### Fræna

Til valg i Fræna stilte A, Sp, KrF, V, H og Frp. Høyre gikk fram 10,3 prosentpoeng og blei med 25,0 prosent kommunens største. Senterpartiet økte med 5,0 til 23,4, mens Fremskrittspartiet gikk ned 9,3 til 17,6 prosent. Valgdeltakelsen var 58,3 prosent.

Fremskrittspartiets Nils Johan Gjendem blei ordfører i et samarbeid med Høyre og Kristelig Folkeparti. Varaordfører blei Henry Ståle Farstad (H).

#### Giske

I Giske kunne innbyggerne velge mellom A, Sp, KrF, V, H og Frp. Kristelig Folkeparti blei størst med 36,2 prosent av stemmene, dette til tross for en nedgang på 6,9 prosentpoeng. Høyre hadde størst framgang med 6,8 poeng til 21,9. Valgdeltakelsen var på 65,3 prosent.

I landets sterkeste KrF-kommune gikk Knut Støbakk på sin tredje valgperiode som ordfører. Odd Egil Valderhaug (H) blei varaordfører.

#### Gjemnes

I Gjemnes var alternativa A, SV, Sp, KrF, V, H og Frp. Kristelig Folkeparti gjorde det best med ei økning på 6,4 prosentpoeng til 25,8 prosent. Senterpartiet falt fra førsteplass i 2007 til tredjeplass nå, ned 12,9 poeng til 18,4. Arbeiderpartiet er nest størst med 20,4 prosent (opp 3,1). Sosialistisk Venstreparti mista sin plass i kommunestyret. Valgdeltakelsen var 70,4 prosent.

Odd Steinar Bjerkeset (KrF) blei ny ordfører etter Senterpartiets Knut Sjømæling. Bjerkeset har tidligere vært ordfører i kommunen i to perioder. Varaordfører blei Leif-Ståle Engdahl (H).

#### Halsa

I Halsa stilte A, Sp, H, Frp og ei tverrpolitisk bygdeliste opp. Senterpartiet styrka sin ledelse ved å gå fram 7,4 prosentpoeng til 43,5 prosent. Også Høyre gikk fram, 6,4 poeng til 13,7. De øvrige gikk tilbake, Arbeiderpartiet mest med 5,5 poeng til 18,9 prosent. Valgdeltakelsen var 67,5 prosent.

Ola Rognskog (Sp) blei gjenvalgt som ordfører med Ivar Betten (A) som vara.

#### Haram

I Haram var det lister for A, Sp, KrF, V, H, Frp og ei uavhengig liste. Endringene fra 2007 var innafor +/- tre prosentpoeng. Likevel tapte de fleste partia mandater, ettersom kommunestyret blei redusert fra 37 til 31. Høyre er største partiet med 28,3 prosent (fram 2,2), fulgt av Senterpartiet (16,8; fram 0,2) og Arbeiderpartiet (15,0; fram 2,8). SV stilte ikke liste og tapte dermed sitt mandat. Valgdeltakelsen var 62,8 prosent.

Bjørn Sandnes (H) blei ordfører og Svein Harsjøen (Frp) varaordfører.

#### Hareid

I Hareid er Folkelista størst med 24,8 prosent (fram 1,0 prosentpoeng). Øvrige alternativ var A, SV, KrF, V, H, Frp og KSP (ny liste). Høyre økte mest med 4,5 poeng til 22,8, mens Venstre gikk mest tilbake (ned 4,1 til 11,8). SV tapte sitt ene mandat. Valgdeltakelsen var 64,4 prosent.

Ordfører blei Høyres Anders Riise med Dag Audun Eliassen fra Folkelista som varaordfører.

#### Herøy

Herøy hadde lister fra A, SV, KrF, V, H og Frp. I tillegg stilte samarbeidet Folkelista Senterpartiet. Denne fikk 8,4 prosent, mens den som het bare Folkelista i 2007, da fikk 11,2. (Senterpartiet stilte ikke egen liste da.) Høyre er kommunens klart største parti med 45,1 prosent (opp 1,1). Arbeiderpartiet er nest størst med 17,3 (opp 2,5), fulgt av Kristelig Folkeparti med 16,0 (ned 0,6). Valgdeltakelsen var 62,3 prosent.

Arnulf Goksøyr (H) kunne gå på sin tredje periode som ordfører. Varaordførar blei Tor Sindre Steinsvik fra samme parti.

#### Kristiansund

Ti lister stilte i Kristiansund: A, SV, R, Sp, KrF, V, H, Frp og nye lister fra Dem og MdG. Arbeiderpartiet økte med 4,7 prosentpoeng til 50,8 prosent og oppnådde dermed reint flertall i kommunestyret. Størst tilbakegang hadde Senterpartiet, som blei godt over halvert (ned 3,2 poeng til 2,4). For øvrig var det nokså små endringer. Fremskrittspartiet blei nest størst med 17,4 prosent (ned 1,2), fulgt av Høyre med 16,9 (ned 1,0). Valgdeltakelsen var 62,6 prosent.

Arbeiderpartiet fikk begge de fremste posisjonene byen med Per Kristian Øyen som ordfører og Line Hatmosø Hoem som varaordfører.

#### Midsund

I Midsund stilte Sp, KrF, V, H og Frp opp. Fremskrittspartiet var ny og blei størst med 28,1 prosent. To lister var borte fra 2007-valget, Arbeiderpartiet og Tverrpolitisk liste (i alt 18,4 prosent den gang). Høyre blei nest størst med 23,7 prosent etter en nedgang på 13,7 poeng. Deretter fulgte Venstre, som gikk fram 11,0 poeng til 18,7, mens Senterpartiet tapte 9,9 og endte på 16,2 prosent. Valgdeltakelsen var på 63,8 prosent.

Helge Orten fra Høyre gikk av etter åtte år som ordfører og overlot plassen til Fremskrittspartiets Einar Øien. Høyre fikk i stedet varaordførervervet ved Robin Mikal Sørlie. Konstellasjonen blei støtta av Senterpartiet og Venstre.

#### Molde

I Molde kunne velgerne stemme på A, SV, R, Sp, KrF, V, H, Frp, Dem og Kyst. Høyre styrka sin topplass ved å gå fram 9,6 prosentpoeng til 36,8 prosent. Venstre gikk fram 6,4 til 12,5. Størst tilbakegang hadde Fremskrittspartiet med 6,2 poeng til 11,1. Arbeiderpartiet er kommunens nest største parti etter en nedgang på 3,4 poeng til 18,0 prosent. Valgdeltakelsen var 63,3 prosent.

Torgeir Dahl fra Høyre overtok som ordfører. Han skal lede et formannskap med stort kvinneflertall, åtte av tretten. Frøydis Austigard fra Venstre blei varaordfører.

#### Nesset

Nesset-folk kunne velge mellom A, Sp, KrF, V, H, Frp og den lokale Innbyggerlista. Høyre gikk mest fram, 10,8 prosentpoeng til 31,5 prosent. Dette holdt imidlertid ikke til å ta førsteplassen fra Arbeiderpartiet, som også økte  – med 5,5 poeng til 33,1. De øvrige partiene gikk ned i oppslutning. Mest gjaldt dette Senterpartiet, som tapte 6,5 poeng og fikk 15,1 prosent. Valgdeltakelsen var 64,3 prosent.

Senterpartiet valgte samarbeid med Høyre, slik at Rolf Jonas Hurlen (H) fikk fire nye år som ordfører. Til gjengjeld fikk Senterpartiet (med tre representanter i kommunestyret) to plasser i formannskapet, deriblant varaordføreren Edmund Morewood.

#### Norddal

I Norddal var det to lokale lister, Norddalslista og Tverrpolitisk liste for Norddal, som stilte i tillegg til A, SV, Sp og Frp. Norddalslista fikk kommunens beste resultat: 31,9 prosent (opp 0,7 prosentpoeng). Arbeiderpartiet økte mest, med 7,1 poeng til 27,4 prosent. Tverrpolitisk liste økte med 3,1 til 16,8. Senterpartiet tapte mest. Partiet gikk ned 9,9 poeng til 14,7 prosent. SVs liste var ny. Den fikk 3,1 prosent, uten at dette gav seg utslag i kommunestyreplass. Høyre fikk 2,3 prosent av stemmene i 2007 og mista da sitt siste mandat. Partiet stilte ikke i 2011. Valgdeltakelsen var 68,0 prosent.

Arbeiderpartiet, Senterpartiet og Tverrpolitisk liste samarbeidde ved konstitueringa. Dette gav orførervervet til Bjørn Inge Ruset (A), mens Per Magnus Berdal (Sp) blei varaordfører.

#### Rauma

Alle sju stortingsparti stilte liste i Rauma: A, SV, Sp, KrF, V, H og Frp. Arbeiderpartiet og Senterpartiet fikk nøyaktig like mange stemmer. De fikk dermed delt topplass i kommunen med 23,1 prosent av stemmene hver (A ned 0,1 prosentpoeng, Sp opp 1,2). Høyre økte med 6,4 poeng til 17,8 prosent. Det var ellers ingen store endringer fra sist, bortsett fra at det da nyetablerte Raumapartiet, som i 2007 fikk 5,1 prosent og ett mandat, ikke stilte igjen i 2011. Valgdeltakelsen var 58,2 prosent.

I Rauma gikk H, SV, V og A sammen om Lars Olav Hustad fra Høyre som ordfører. Et mindretall ønska at Torbjørn Rødstøl (Sp) skulle gjenvelges for sin fjerde periode. Oddbjørn Wærås (A) overtok som ny varaordfører etter partikollega Eva Karin Gråberg.

#### Rindal

Rindal hadde fire valglister, fra A, Sp, KrF og H. Senterpartiet gikk kraftig fram og overtok posisjonen som største parti (opp 17,6 til 58,9) fra Arbeiderpartiet, som bevegde seg motsatt vei (ned 14,4 til 28,6). Valgdeltakelsen var 70,7 prosent.

Senterpartiet og Arbeiderpartiet tok alle plassene i formannskapet i Rindal. Ordførerførervervet gikk til Ola T. Heggem og varaordførervervet til Berit Storholt Flåtten (begge Sp).

#### Sande

I tillegg til lister for A, Sp, KrF, V, H og Frp var det i Sande mulig å stemme på Tverrpolitisk liste for Kvamsøy, Sandsøy og Voksa. Denne blei kommunens nest største med 19,6 prosent av stemmene (ned 3,0 prosentpoeng). Størst blei Høyre med 37,1 prosent etter en oppgang på 10,6. Senterpartiet gikk mest tilbake med 7,5 poeng til 9,6. Venstres liste var ny og fikk 7,0 prosent. SV, som ved valget i 2007 gikk kraftig tilbake og mista alle tre mandatene fra perioden før, stilte ikke i 2011. Valgdeltakelsen var 69,5 prosent.

Dag Vaagen fra Høyre blei ordfører, med Helge Støylen fra Tverrpolitisk liste som vara.

#### Sandøy

Det var A, V, H og Frp som stilte til valg i Sandøy. Høyre inntok førsteplassen etter en oppgang på 8,3 prosentpoeng til 39,2, mens Arbeiderpartiet gikk ned 4,1 poeng til 30,0 prosent. Venstres framgang var også stor, opp 7,9 poeng til 26,9. Fremskrittspartiet sank 3,0 til 4,0. Kristelig Folkeparti stilte ikke liste og mista dermed sine to mandat, som blei oppnådd ved 9,3 prosent av 2007-stemmene. Valgdeltakelsen denne gangen var 66,6 prosent.

Ny ordfører blei Hans Endre Sæterøy fra Høyre. Han fikk Eva Kristin Fjørtoft fra Venstre som varaordfører. Ho er ellers ordførerens svigermor.

#### Skodje

I Skodje stilte A, Sp, KrF, V, H og Frp. Fire av partia ligger rundt tjue prosent av stemmene: Fremskrittspartiet 22,9 (ned 12,3), Høyre 20,4 (opp 4,1), Senterpartiet 18,8 (ned 2,5) og Arbeiderpartiet 18,5 (ned 1.2). Kristelig Folkepartis liste var ny og oppnådde 11,8 prosent. Valgdeltakelsen var 62,9 prosent.

Ordfører blei Terje Vadset (Frp) med Kari Grindvik (V) på varaplassen.

#### Smøla

I Smøla kunne en stemme på A, SV, Sp, V, H og Frp. Arbeiderpartiet mer enn dobla si oppslutning og fikk 33,7 prosent av stemmene (opp 20,4 prosentpoeng). Høyre holdt seg noenlunde stabilt på 30,2 (opp 0,8), mens Venstre stod for tilbakegangen – ned 12,8 til 19,6 prosent. Kristelig Folkeparti stilte ikke og mista ett mandat (og 3,9 prosent). Valgdeltakelsen var på 72,1 prosent.

Iver Nordseth (V) gikk ut av kommunepolitikken etter 28 år i kommunestyret og 20 år som ordfører. Nye toppolitikere blei Roger Osen fra Arbeiderpartiet som ordfører og Tove N. Rokstad fra Venstre som varaordfører.

#### Stordal

Når det skulle stemmes i Stordal, stod valget mellom A, Sp, KrF, H og Frp. Høyre styrka seg med 4,4 prosentpoeng til 48,6 prosent, mens Arbeiderpartiet gikk opp 6,9 prosentpoeng til 22,2. De tre øvrige gikk alle ned tre–fire poeng og ligger rundt ti prosent. Valgdeltakelsen var 65,7 prosent.

Ordfører blei Charles Tøsse fra Høyre med Eva Hove (A) som varaordfører.

#### Stranda

Stranda hadde lister fra stortingspartia A, SV, Sp, KrF, V, H og Frp. Fremskrittspartiet holdt – tross en nedgang på 14,3 prosentpoeng – posisjonen som største parti, med 33,2 prosent. Senterpartiet på si side økte med 12,9 poeng til 30,2 prosent. Også Høyre og Arbeiderpartiet gikk noe fram (H +4,0 til 11,7; A +2,2 til 11,1). SV falt ut av kommunestyret. Valgdeltakelsen var 70,3 prosent.

I et samarbeid mellom Senterpartiet, Høyre, Venstre, Kristelig Folkeparti og Arbeiderpartiet blei Jan Ove Tryggestad (Sp) valgt til ny ordfører etter Fremskrittspartiets Frank Sve. Svein Petter Lunde (KrF) blei varaordfører. Det var åtte blanke stemmer ved valga, formodentlig fra Frp.

#### Sula

I Sula var det lister fra A, Sp, KrF, V, H, Frp og den uavhengige Sulalista. Fremskrittspartiet gikk tilbake 6,0 prosentpoeng, men blei likevel størst med 30,1 prosent. Høyre økte med 10,1 poeng til 18,6 og en andreplass. Deretter fulgte Arbeiderpartiet (ned 0,6 til 16,4) og Sulalista (ned 4,9 til 14,5). Senterpartiet mista sitt mandat. Valgdeltakelsen var 62,4 prosent.

Geir Ove Vegsund (H) blei valgt til ordfører med Trygve Holm (A) som varaordfører.

#### Sunndal

I Sunndal var valgmulighetene A, SV, Sp, KrF, V, H og Frp. Arbeiderpartiet fikk reint flertall, etter å ha økt oppslutninga si med 13,3 prosentpoeng til 57,9 prosent. Senterpartiet, som i 2007 var nest størst, rykka ned til en fjerdeplass med 7,8 prosent (ned 12,3). Imellom befinner Fremskrittspartiet (11,4; ned 3,4) og Høyre (10,3; opp 4,5) seg. Valgdeltakelsen var 66,0 prosent.

Det nye kommunestyret gjenvalgte enstemmig Ståle Refstie (A) til ordfører, mens Janne Merete Rimstad Seljebø (også A) blei varaordfører.

#### Surnadal

Velgerne i Surnadal kunne stemme på A, SV, Sp, KrF, V, H og Frp. Arbeiderpartiet gikk fram 9,4 prosentpoeng til 48,2 prosent. Bortsett fra Venstre, som fikk 1,1 prosent på ei ny liste, gikk samtlige andre parti tilbake med 1–3 poeng. Senterpartiet er kommunens nest største med 29,9 prosent (ned 2,7). Valgdeltakelsen var 61,5 prosent.

Mons Otnes og Lilly Gunn Nyheim, begge fra Arbeiderpartiet, blei valgt til henholdsvis ordfører og varaordfører. Valga var enstemmige – og kandidatene blei faktisk formelt foreslått av opposisjonsleder Bernt Venås fra Senterpartiet.

#### Sykkylven

Også i Sykkylven var alternativa A, SV, Sp, KrF, V, H og Frp. Her gikk Høyre fram og kapra førsteplassen (24,9 prosent; opp 7,5) foran Fremskrittspartiet (23,6; ned 1,5). Også Arbeiderpartiet gikk fram, med 3,9 prosentpoeng til 18,6, mens Kristelig Folkeparti mista flest velgere (ned 7,2 til 11,0). Valgdeltakelsen var 64,3 prosent.

Petter Lyshol fra Høyre blei valgt til ordfører med Olav Harald Ulstein fra Fremskrittspartiet som varaordfører.

#### Tingvoll

Folk i Tingvoll kunne velge mellom A, Sp, KrF, V, H og Frp. Arbeiderpartiet fikk flest stemmer, 30,5 prosent (ned 0,9), fulgt av Senterpartiet med 26,5 (opp 3,7). Fremskrittspartiet hadde størst tilbakegang, 3,8 prosentpoeng (til 11,7). Valgdeltakelsen var 64,7 prosent.

Ny ordfører blei Peder Hanem Aasprang (Sp) med Per Magne Waagen (H) som vara. Valga var enstemmige.

#### Ulstein

I Ulstein kunne velgerne stemme på A, SV, Sp, KrF, V, H, Frp og KSP. Høyre gikk fram 10,0 prosentpoeng til 32,1 prosent. Arbeiderpartiet fikk 22,1 prosent, en tilbakegang på 4,0, og Fremskrittspartiet endte på 14,3 (ned 5,2). SV mista sitt ene mandat. Valgdeltakelsen var 67,0 prosent.

En koalisjon mellom H, Frp, V og Sp gjorde at Jan Berset (H) blei valgt til ordfører og Knut Erik Engh (Frp) til varaordfører. Berset har vært ordfører i to tidligere perioder, seinest i 2003.

#### Vanylven

Vanylven hadde lister fra A, Sp, KrF, V, H og Frp. Senterpartiet hadde størst framgang og blei størst, opp 8,2 prosentpoeng til 22,3 prosent. Kristelig Folkeparti gikk mest tilbake, med 6,2 poeng til 18,5. De blei dermed passert av Fremskrittspartiet, som økte med 1,2 til 20,6 prosent. 6,4 prosent og ett mandat var «ledig», ettersom Kystpartiet ikke stilte liste, slik som i 2007.

Jan Helgøy fra Kristelig Folkeparti kunne gå på sin tredje periode som ordfører, denne gangen med Ottar Jan Løvoll (A) som varaordfører.

#### Vestnes

I Vestnes stilte A, SV, Sp, KrF, V, H og Frp lister. Venstre gikk mest fram – med 13,3 prosentpoeng til 18,7 prosent. Partiet blei bare slått av Høyre, som økte med 6,6 poeng til 20,4. Tilbakegangen stod Fremskrittspartiet (ned 12,8 til 15,3) og Arbeiderpartiet (ned 6,8 til 15,1) for, mens Senterpartiet holdt seg nokså stabilt (ned 1,8 til 18,0). Sosialistisk Venstreparti mista sitt ene kommunestyremandat, noe som dels skyldtes en svak tilbakegang, dels at antall representanter blei redusert fra 27 til 23. Valgdeltakelsen var 64,0 prosent.

Det var nokså jamnt i ordførervalget i Vestnes. Geir Inge Lien fra Senterpartiet blei valgt med støtte også fra Venstre og Arbeiderpartiet (i alt 12 stemmer), mens motkandidaten Olav Egil Tomren fra Kristelig Folkeparti fikk 11 stemmer (også H og Frp). Som varaordfører blei Martin Kjøpstad fra Venstre valgt.

#### Volda

I Volda var det mulig å stemme på A, SV, Sp, KrF, V, H, Frp og den lokale «Ferja/Stigedalen (Ferjelista)». Sistnevnte var nyetablert og fikk 6,8 prosent av stemmene og to mandater. I kommunen er det ellers ingen parti med mer enn 20 prosent av stemmene og heile seks parti på mellom ti og tjue prosent. Kristelig Folkeparti er størst med 18,1 prosent (ned 0,8), fulgt av Fremskrittspartiet med 16,4 (også ned 0,8). Senterpartiet tapte 8,6 poeng og endte på 11,1. Valgdeltakelsen var på 72,1 prosent.

En samarbeidsavtale mellom KrF, Frp, Høyre, Venstre og Ferjelista førte til at Arild Iversen (KrF) blei ny ordfører. Eivind Nævdal-Bolstad fra Høyre fikk varaordførervervet. Avtalen gjorde at Venstre som eneste parti fikk to medlemmer av formannskapet, dette enda partiet bare er femte størst i kommunen.

#### Ørskog

Ørskog hadde reine lister fra A, Sp, H og Frp, i tillegg til ei fellesliste for KrF og V. Sistnevnte fikk 12,9 prosent av stemmene, mens Senterpartiet fikk 20,3. Ved valget i 2007 var det fellesliste mellom alle de tre partia, og den fikk da 33,0 prosent. De tre hadde altså en tilbakegang på en tidel. Ellers er Fremskrittspartiet det største partiet med en framgang på 6,0 prosentpoeng til 31,2, fulgt av Arbeiderpartiet med 23,2 prosent (opp 1,4). Høyre gikk mest tilbake, ned 7,6 poeng til 12,4. Valgdeltakelsen var 68,1 prosentpoeng.

Thorbjørn Fylling fra Frp blei valgt til ordfører, mens 
Ragnar Bakken fra felleslista KrF/V blei varaordfører.

#### Ørsta

I Ørsta stilte disse partia lister: A, SV, Sp, KrF, V, H og Frp. Høyre gjorde et svært godt valg, økte med 17,2 prosentpoeng til 22,8. Partiet passert dermed akkurat Arbeiderpartiet, som gikk ned 0,7 til 22,2. Fremskrittspartiet gikk mest ned, med 10,8 poeng til 19,0. Valgdeltakelsen var 65,4 prosent.

Ordfører blei Rune Hovde fra Høyre med Paul Kristian Hovden fra KrF som vara.

#### Ålesund
 
Det var elleve muligheter for velgerne i Ålesund: A, SV, R, Sp, KrF, V, H, Frp, Dem, PP og ei  tverrpolitisk liste. Høyre blei byens største parti med en framgang på 10,6 prosentpoeng til 28,0. Deretter fulgte Arbeiderpartiet med 23,3 prosent (opp 3,0), mens Fremskrittspartiet gikk tilbake 5,0 til 21,7 prosent. Den tverrpolitiske lista gikk ned fra 9,3 til 4,3 prosent. Senterpartiet mista sin plass i kommunestyret. Kommunen deltok i begge årets forsøksordninger, e-valg og lavere stemmerettsalder. Valgdeltakelsen var 60,0 prosent, men bare 48,0 i de to laveste årskulla.

Bjørn Tømmerdal (H) og Geir Stenseth (Frp) blei gjenvalgt som henholdsvis ordfører og varaordfører. Det forelå også et fellesforslag fra A og KrF.

## Fylkestingsvalget

Arbeiderpartiets Jon Aasen blei ved konstitueringa av fylkestinget valgt til fylkesordfører for Møre og Romsdal, fire år etter at han måtte gi fra seg klubba til Olav Bratland (H). Gunn Berit Gjerde (V) blei ny fylkesvaraordfører. De to fikk 24 stemmer, mens motkandidatene Helge Orten (H) og Steinar Reiten (KrF) fikk 23. Flertallskonstellasjonen bestod av A, Sp, V, SV og Sunnmørslista.

### Nøkkeltall

### Kommunevise resultater

Tabellen viser prosent av antall avgitte stemmer i kommunen. «Sm» er Sunnmørslista.

Resultata for Ålesund og Kristiansund kan foreløpig inneholde feil på grunn av mangler i kildene.

## Referanser